**Robert Gabriel Helenius** (s. 2. tammikuuta 1984 Tukholma) on suomalainen raskaansarjan nyrkkeilijä, jolla on myös Ruotsin kansalaisuus. Amatöörinä hän saavutti muun muassa EM-hopeaa sekä kolme SM-kultaa. Uransa aikana hän on pitänyt hallussaan sekä WBA- että WBO-liittojen Inter-Continental-mestaruuksia sekä Euroopan mestaruutta (EBU). Hän on WBA-liiton WBA Gold Champion -tittelin haltija.

Edesmennyt nyrkkeilytoimittaja Ilmo Lounasheimo piti Heleniuksen etuina ulottuvuutta ja teknistä taitavuutta. Raskaansarjan viisinkertainen maailmanmestari Evander Holyfield on kehunut hänen lyöntejään monipuolisiksi. Heleniuksen managerina toimii Markus Sundman.

Elämä ja ura
------------

### Amatööriura

Helenius on kotoisin Porvoosta, ja amatöörinä hän edusti Porvoon Nyrkkeilyseuraa. Hänen valmentajaan ja managerinaan toimi isä Karl Helenius. Vuonna 1998 alkaneella amatööriurallaan hän otteli 144 ottelua, joista hän voitti 105 (51 tyrmäyksellä), hävisi 38 ja yksi ottelu päättyi ratkaisemattomaan. Amatööriuransa aikana Helenius toimi 2000-luvun alussa myös sparraajana tuolloin ammattilaisnyrkkeilijänä toimineelle Tony Halmeelle. 

Robert Helenius voitti vuosina 2003–2005 superraskaassa sarjassa aikuisten Suomen mestaruuden. Aikaisemmilta vuosilta hänellä on EM-pronssia sekä A- että B-junioreista. Vuonna 2002 hän voitti sekä Tammer- että GeeBee-turnauksen. Lisäksi hänellä on Ruotsin-mestaruushopeaa vuodelta 2004, vuodelta 2001 Ruska-, Pirkka- ja Pyynikki-turnausten voitot. TUL-turnauksen hän on voittanut vuosina 2001 ja 2002. 2006 EM-kisoissa Helenius saavutti hopeaa. Hän hävisi loppuottelussa Venäjän Islam Timurzijeville pistein 32–14. Vuonna 2007 Helenius nyrkkeili menestyksekkäästi Saksan nyrkkeilyn Bundesliigassa. Hän ei voinut osallistua vuoden 2007 MM-kisoihin Chicagossa, sillä hänen peukalonsa murtui ennen kisoja.

### Ammattilaisura

#### 2006–2010: Euroopan mestariksi

Lokakuussa 2006 Helenius solmi sopimuksen saksalaisen ammattinyrkkeilytalli Sauerland Eventin kanssa*lähde?*. Hänen oli määrä aloittaa ammattilaisuransa vasta Pekingin olympialaisten jälkeen, mutta olympiapaikka jäi kuitenkin saavuttamatta ja Helenius teki ammattilaisdebyyttinsä jo 17. toukokuuta 2008 Saksassa Gene Pukallia vastaan. Ottelu päättyi Heleniuksen voittoon ensimmäisen erän teknisellä tyrmäyksellä. 

Robert Helenius ja Attila Levin
Toukokuussa 2009 Helenius tyrmäsi turkkilaisen Özcan Çetinkayan toisessa erässä. 30. toukokuuta 2009 Helenius tyrmäsi englantilaisen Scott Gammerin kuudennessa erässä.

Elokuussa 2009 Helenius voitti tyrmäyksellä turkkilaisen Serdar Uysalin. Kymmenennessä ottelussaan Helenius voitti keskeytystuomiolla ukrainalaisen Taras Bidenkon. 30. tammikuuta 2010 Helenius kohtasi Lamon Brewsterin. Kerran Brewsterin lattiaan lyötyään ja ottelua hallinneena Helenius voitti kamppailun 8. erässä tuomarin keskeytyksellä. Ottelunsa myötä hänestä tuli ensimmäinen suomalainen nyrkkeilijä, joka on otellut entistä raskaansarjan maailmanmestaria vastaan. 26. maaliskuuta Helenius kohtasi Nigerian Gbenga Oloukunin ja voitti tämän pistein 3–0, vaikka hänen oikean kätensä nimetön murtui ottelun puolivälissä. Toivuttuaan käsivammastaan Helenius palasi kehään 21. elokuuta 2010 ja kohtasi Gregory Tonyn EU:n mestaruusottelussa. Helenius käytti Tonya kanveesissa neljästi, ennen kuin tuomari keskeytti ottelun kuudennessa erässä. Ottelun jälkeen hänen valmentajansa Ulli Wegner lupasi, että Heleniuksesta tulee maailmanmestari vuoden sisällä. 27. marraskuuta 2010 hän puolusti mestaruuttaan ensimmäistä kertaa ruotsalaista Attila Leviniä vastaan, jonka hän voitti teknisellä tyrmäyksellä toisessa erässä. Levin nousi vielä jatkamaan ottelua, mutta Heleniuksen lyötyä uuden iskusarjan hänen päähänsä tuomari päätti keskeyttää ottelun. EU-mestaruuden lisäksi panoksena oli WBO-liiton Inter-Continental-mestaruus.

#### 2011–2013: Loukkaantumisia

2. huhtikuuta 2011 Helenius voitti nigerialaisen Samuel Peterin tyrmäyksellä yhdeksännessä erässä.. 28. elokuuta 2011 Helenius otteli voittoisasti Saksan Erfurtissa entistä WBO-liiton entistä maailmanmestaria, valkovenäläistä Sjarhei Ljah’ovitšia vastaan.. Ottelua siirrettiin kerran Heleniuksen käsivamman takia. Ottelun jälkeen Helenius luopui EU-mestarivyöstään voidakseen otella merkittävämmistä titteleistä. 3. joulukuuta 2011 Helenius otteli Helsingin Hartwall Arenalla Dereck Chisoraa vastaan Euroopan nyrkkeilyliiton (EBU) mestaruudesta. Liiton EM-titteli oli avoinna, sillä entinen mestari Oleksandr Dymytrenko oli kyvytön puolustamaan mestaruuttaan. Ottelun aikana Heleniuksen oikean käden nivelsiteet ja nivelkapseli nyrjähtivät ja kädestä löytyi myöhemmin röntgenkuvissa myös pieni hiusmurtuma, minkä takia Helenius ei pystynyt käyttämään oikeaa suoraansa. Helenius kuitenkin voitti tasaisen ottelun hajaäänin 2–1. *The Ring* piti ottelun tulosta "lahjana" ja pudotti Heleniuksen maailmanmestari Volodymyr Klytškon viidennen haastajan paikalta kuudenneksi.

Heleniuksen olkapää leikattiin 20. tammikuuta 2012; siitä oli ennen Chisoran kohtaamista katkennut jänne eikä vamma parantunut kuntouttamisella. Tämän takia Helenius ei kyennyt puolustamaan EM-titteliä Oleksandr Dymytrenkoa vastaan maaliskuuhun mennessä, ja joutui luopumaan tittelistä. Helenius nyrkkeili ottelutauon jälkeen 10. marraskuuta 2012 bahamalaista Sherman Williamsia vastaan Helsingin jäähallissa ja voitti ottelun yksimielisesti pistein.
Helenius nousi marraskuussa 2012 WBO:n raskaansarjan listalla maailmanmestari Volodymyr Klytškon ykköshaastajaksi. Helenius kuitenkin putosi pois ko. listalta heinäkuussa 2013.  Helenius voitti 23. päivänä maaliskuuta 2013 Saksan Magdeburgissa käydyssä ottelussa brittiläisen Michael Sprottin pistein kaikilla tuomariäänillä.  Helenius joutui ottelun jälkeen kuuden viikon sairauslomalle murrettuaan oikean kätensä peukalon jänteen. 

#### 2013–2015: Erimielisyydet Sauerlandin kanssa ja paluu kehään

Vuoden 2013 lopulla Helenius ja Sauerland-talli ajautuivat erimielisyyksiin, jotka koskivat nyrkkeilijän palkkaa ja sopimuksen pituutta. Helenius piti sopimusehtoja kohtuuttomina. Sopimus olisi kattanut vielä vuoden 2014, johon talli vaati kahta lisävuotta Heleniuksen loukkaantumisten vuoksi. Lisäksi Helenius oli Sauerlandin mukaan tallille velkaa 40 000 – 50 000 euroa hoitokuluista ja ennakkoon maksetuista palkkioista. Heleniuksen asianajaja Kari Uoti luonnehti sopimusta "orjasopimukseksi". Sopimuksen päättymisajaksi oli määritelty 31. joulukuuta 2013, mutta lisäksi siihen sisältyi Sauerlandin kahden vuoden optio ja muita ehtoja, jotka voivat pidentää sitä, kuten loukkaantumiset. Marraskuussa 2014 Helenius ilmoitti neuvottelujen Sauerlandin kanssa jatkuneen. 13. helmikuuta 2015 Kari Uoti kertoi, että Heleniuksen ja Sauerlandin välinen sopimus on irtisanottu ja Sauerlandin toimitusjohtaja on kuitannut ilmoituksen vastaanotetuksi. Sauerland uhkasi kuitenkin välittömästi haastaa Heleniuksen oikeuteen sopimusrikosta. 

13. maaliskuuta Helenius ilmoitti kohtaavansa seuraavassa ottelussaan András Csomorin. Sauerland haastoi Heleniuksen oikeuteen ja yritti estää ottelun järjestämisen. Asia ratkaistiin Ahvenanmaan käräjäoikeudessa ns. kansliapäätöksenä Heleniuksen eduksi ja hän sai otella.  Helenius kohtasi Csomorin 21. maaliskuuta 2015 ja otti voiton teknisellä tyrmäyksellä ensimmäisen erän vanhettua minuutin. Helenius otteli 13. kesäkuuta 2015 georgialaista Beka Lobjanidzea vastaan Vaasassa ja voitti tyrmäyksellä ottelun kolmannessa erässä käytettyään vastustajaansa kanveesissa ottelun avauserässä. Euroopan ammattinyrkkeilyliitto EBU rankkasi Robert Heleniuksen 13. heinäkuuta 2015 julkistetulla arvolistallaan raskaan sarjan 14. haastajaksi. Helenius esiintyi listalla ensimmäistä kertaa kahteen vuoteen, sillä hän oli ehtinyt ottelemattomuuden vuoksi jo pudota listalta. 15. marraskuuta 2015 Helenius voitti Tallinnassa käydyssä näytösottelussa Timur Musafarovin pistein.

Heleniuksen oli määrä otella hallitsevaa EBU-mestaria, saksalaista Erkan Teperiä vastaan 19. joulukuuta 2015 Helsingissä. Teper kuitenkin joutui vetäytymään ottelusta ja luopumaan EM-tittelistään käsivamman johdosta. Teperin sijaan Helenius kohtasi samana päivänä Franz Rillin, jonka kanssa hän otteli vapaasta EM-tittelistä. 12-eräinen ottelu päättyi Heleniuksen selvään pistevoittoon, käytettyään saksalaista kahdesti kanveesissakin, ottelun 1. ja 4. erässä.

#### 2016–

Kun entinen Euroopan mestari ja Heleniuksen ykköshaastaja Erkan Teper jäi kiinni dopingista, Euroopan ammattinyrkkeilyliitto EBU määräsi Heleniuksen puolustamaan EM-titteliään uusintaottelussa Dereck Chisoraa vastaan. EBU:n asettama takaraja ottelun neuvottelemiselle oli 21. tammikuuta 2016.  Neuvotteluissa ei kuitenkaan päästy sopimukseen, joten Helenius luopui EM-tittelistä.

Helenius hävisi 2. huhtikuuta 2016 Helsingin Hartwall Arenalla Ranskan Johann Duhaupasille tyrmäyksellä kuudennessa erässä, käytyään ensimmäisen kerran lattiassa jo ottelun neljännessä erässä.. Kyseessä oli virallisesti WBC-liiton Silver-luokan MM-ottelu.

Helenius ei osallistunut Rion olympialaisiin 2016, koska Suomen Ammattinyrkkeilyliitto SAN ilmoitti että peruuttavat hänen ottelulisenssinsä, mikäli Helenius osallistuisi kisoihin.

Helenius tyrmäsi saksalaisen Konstantin Airichin 10. syyskuuta 2016 Maarianhaminassa ensimmäisessä erässä ajassa 0.49. Ottelu oli Heleniukselle ensimmäinen ottelu tyrmäystappion jälkeen. Vastustaja Airich omasi ennen ottelua listan 42 ottelua, joista 23 voittoa ja 17 tappiota sekä 2 ratkaisematonta.  

Helenius sai lokakuussa sovittua kiistansa Sauerland-tallin kanssa ja he välttyivät oikeuteen menolta. Osapuolet eivät kommentoineet sovitteluratkaisun sisältöä.

Helenius voitti 17. joulukuuta 2016 Helsingin Hartwall Arenassa käydyssä ottelussa vajaassa minuutissa tyrmäyksellä ensimmäisessä erässä argentiinalaisen Gonzalo Omar Basilen. Sauerlandin jälkeen Heleniuksen promoottorina toiminut Kalle Keskinen pyrki estämään ottelun sopimusrikkomukseen vedoten. 

Sauerland-talli tiedotti lokakuussa 2016 aloittavansa Heleniuksen kanssa uudelleen yhteistyön ja järjestävänsä hänelle ainakin kaksi ottelua vuoden 2017 aikana. Ensimmäinen niistä on määrä käydä toukokuussa 2017 Dereck Chisoraa vastaan Helsingissä, mutta ottelu siirtyy huonon lippujen ennakkomyynnin vuoksi syksyyn 2017. Heleniuksen oli määrä otella Tallinnassa Virossa 17. kesäkuuta britti Ian Lewisonia vastaan, mutta vastustaja vaihtui vain päivää ennen ottelua. Hän kohtasi venäläisen Jevgeni "Molekyyli helvetistä" Orlovin, jonka hän voitti teknisellä tyrmäyksellä kymmeneräiseksi suunnitellun ottelun kuudennessa erässä.  Kyseessä oli WBC-liiton Silver-luokan MM-ottelu.

Helenius kohtasi 28. lokakuuta 2017 Cardiffissa Isossa-Britanniassa britti Dillian Whyten. Kyseessä oli WBC-liiton Silver-luokan MM-ottelu. Tämä oli ensimmäinen kerta, kun Helenius lähti urallaan selkeänä altavastaajana vieraskehään. Dillian Whyte laskettiin vedonlyöntiyhtiöiden toimesta selkeäksi ennakkosuosiksi ja Robertin voitolle ennustettiin alle 25% todennäköisyyttä.  Ottelua ei näytetty valtakunnallisilla tv-kanavilla, vaan lähetystä myytiin PPV-periaattella verkon kautta*lähde?*. Whyte voitti 12-eräisen ottelun selvästi pistein, mutta Helenius aikoo edelleen jatkaa uraansa. 

Heleniukselta löydettiin helmikuussa 2018 häntä yli vuoden vaivannut twar-keuhkosairaus, joka aiheuttaa väsymystä ja voi hoitamattomana olla hengenvaarallinen.

Helenius voitti 17. maaliskuuta 2018 Rakveressa Virossa kahdeksaneräisessä ottelussa Valko-Venäjän Juryi Byh’autsoun hajaäänituomiolla 2–1. Heleniuksen oikea käsi murtui ottelun toisessa erässä. Helenius voitti saman miehen uudestaan 11. elokuuta 2018 Olavinlinnassa Savonlinnassa kuusieräisessä ottelussa yksimielisesti pistein.

Helenius voitti 29. syyskuuta 2018 Stuttgartissa Saksassa saksalaisen Erkan Teperin tyrmäyksellä ottelun kahdeksannessa erässä. Heinäkuussa 2019 hän hävisi yhdysvaltalaiselle Gerald Washingtonille tyrmäyksellä.

Helenius voitti 30. marraskuuta 2019 brasilialaista Mateus Roberto Osoriota vastaan Narvassa Virossa käymänsä ottelun tyrmäyksellä toisessa erässä.

Helenius voitti 7. maaliskuuta 2020 New Yorkissa Yhdysvalloissa käymässään ottelussa puolalaisen Adam Kownackin teknisellä tyrmäyksellä neljännessä erässä. Heleniuksen voittoa pidettiin jättiyllätyksenä. He ottelivat uudestaan 9. lokakuuta 2021 Las Vegasissa Yhdysvalloissa ja Helenius voitti ottelun teknisellä tyrmäyksellä.

Helenius hävisi ensimmäisessä erässä tyrmäyksellä yhdysvaltalaiselle Deontay Wilderille 12-eräiseksi suunnitellussa ottelussa 15. lokakuuta 2022 Barclay Centerissä New Yorkissa.

Helenius otteli 5. elokuuta 2023 Olavinlinnassa Savonlinnassa Mika Mielosta vastaan voittaen hänet teknisellä tyrmäyksellä kolmannessa erässä.

### Ottelu Anthony Joshuaa vastaan ja mahdollinen dopingrikkomus

Helenius sai pikavaroituksella ottelun ex-maailmanmestari ja olympiavoittaja Anthony Joshuaa vastaan Lontooseen 12. elokuuta 2023. Paikka Heleniukselle avautui, kun Dillian Whyte kärysi kielletyn aineen käytöstä. Helenius hävisi ottelun tyrmäyksellä seitsemännessä erässä. Ottelun jälkeen hän kertoi olevansa valmis nyrkkeilemään "vielä kaksi vuotta". Ottelun promoottori Matchroom Boxing uutisoi 26. elokuuta 2023 Twitterissä, että Heleniuksen dopingnäytteessä oli merkkejä dopingrikkomuksesta (engl. *adverse analytical finding*); näyte oli otettu Joshua-ottelua edeltäneenä päivänä. Marraskuun alussa 2023 selvisi että Heleniuksesta löytynyt dopingaine on lääkeaine klomifeenia. Tapauksen käsittely on kesken eikä Heleniusta ole vielä tuomittu dopingrikkomuksesta.

Robert Helenius Helsingin Kisahallissa 2010.

Yksityiselämä
-------------

Helenius muutti vuoden 2013 lopussa takaisin Suomeen kihlattunsa Sandra Helsingin kanssa ja he asuvat Ahvenanmaalla. Heillä on kolme lasta, Chillie (s. 2008), Kingston (s. 2010) ja Wilde van Robertson (s. 2013).  Pariskunta avioitui vuonna 2017 ja he jättivät yhdessä avioerohakemuksen lokakuussa 2023.

Arvostus
--------

Helenius on urallaan kerännyt paljon arvostusta nyrkkeilytaidoillaan. Ilta-Sanomat arvioi alkuvuodesta 2010 Robert Heleniuksen 11 ammattilaisottelun jälkeen kaikkien aikojen toiseksi parhaaksi raskaan sarjan suomalaisnyrkkeilijäksi Gunnar Bärlundin jälkeen. Myöhemmin raskaansarjan entinen maailmanmestari ja samaan nyrkkeilytalliin Heleniuksen kanssa kuulunut Nikolai Valujev, arvostettu suomalainen nyrkkeilytoimittaja Ilmo Lounasheimo ja raskaansarjan nelinkertainen maailmanmestari Evander Holyfield sanoivat, että Helenius voi edetä maailmanmestariksi.

Alan piireissä Heleniukseen ei ollut uran alkupuolella uskoa, vaan häntä haukuttiin läskiksi ja veikattiin häviäjäksi jo ennen kuin ottelut olivat alkaneetkaan. Menestyksen myötä monet ovat joutuneet muuttamaan kantaansa. Helenius sanoo tuosta vaiheesta: "Onhan niitä takinkääntäjiä paljon. Suomessa riitti epäilijöitä, jotka eivät uskoneet menestykseeni." Heleniuksen Sauerland-aikainen valmentaja Ulli Wegner (joka vuonna 2010 sanoi Heleniuksen voittavan maailmanmestaruuden vuoden sisällä) arvosteli entistä suojattiaan vuonna 2015 kurinalaisuuden puutteesta, eikä uskonut hänen enää pystyvän maailmanmestariksi ilman Sauerlandia. Helenius kuittasi kritiikin kateutena.

Nyrkkeilytilastot
-----------------

|  |
| --- |
| **32 voittoa, 4 tappiota, 0 ratkaisematonta** |
| Tulos | Vastustaja | Ratkaisu | Erä | Päivämäärä | Paikka | Huom. |
| Voitto | Saksa Gene Pukall | TKO | 1/4 | 17.5.2008 | Bayreuth, Saksa | 2.41 |
| Voitto | Tšekki David Vicena | pistevoitto 3/3 | 4/4 | 7.6.2008 | Örebro, Ruotsi |  |
| Voitto | Turkki Ergin Solmaz | pistevoitto 3/3 | 4/4 | 5.9.2008 | Karlstad, Ruotsi |  |
| Voitto | Sveitsi Nikola Vujasinović | pistevoitto 3/3 | 4/4 | 8.11.2008 | Bamberg, Saksa |  |
| Voitto | Liettua Remigijus Žiaušys | pistevoitto 3/3 | 6/6 | 28.11.2008 | Helsinki, Suomi |  |
| Voitto | Saksa Enrico Garmendia | TKO | 1/6 | 28.2.2009 | Neubrandenburg, Saksa | 2.13 |
| Voitto | Turkki Özcan Çetinkaya | TKO | 2/8 | 9.5.2009 | Bamberg, Saksa | 1.36 |
| Voitto | Yhdistynyt kuningaskunta Scott Gammer | KO | 6/8 | 30.5.2009 | Helsinki, Suomi | 1.52 |
| Voitto | Turkki Serdar Uysal | KO | 6/8 | 29.8.2009 | Halle, Saksa | 2.37 |
| Voitto | Ukraina Taras Bidenko | RTD | 3/8 | 7.11.2009 | Nürnberg, Saksa | Haava Bidenkon oikean silmän päällä. |
| Voitto | Yhdysvallat Lamon Brewster | TKO | 8/10 | 30.1.2010 | Neubrandenburg, Saksa | 2.31 |
| Voitto | Nigeria Gbenga Oloukun | pistevoitto 3/3 | 8/8 | 26.3.2010 | Helsinki, Suomi |  |
| Voitto | Ranska Gregory Tony | TKO | 6/12 | 21.8.2010 | Erfurt, Saksa | 0.39, Euroopan unionin mestaruus |
| Voitto | Ruotsi Attila Levin | TKO | 2/12 | 27.11.2010 | Helsinki, Suomi | 1.20, Euroopan unionin mestaruus - WBO Intercontinental mestaruus |
| Voitto | Nigeria Samuel Peter | KO | 9/12 | 2.4.2011 | Halle, Saksa | 1.50, WBO Intercontinental mestaruus - WBA Intercontinental mestaruus |
| Voitto | Valko-Venäjä Sjarhei Ljah’ovitš | TKO | 9/12 | 28.8.2011 | Erfurt, Saksa | 0.19, WBO Intercontinental mestaruus - WBA Intercontinental mestaruus |
| Voitto | Yhdistynyt kuningaskunta Dereck Chisora | Pistevoitto 2/3 | 12/12 | 3.12.2011 | Helsinki, Suomi | 115–113, 115–113 ja 113–115, Euroopan nyrkkeilyliiton (EBU) mestaruus |
| Voitto | Bahama Sherman Williams | Pistevoitto 3/3 | 10/10 | 11.11.2012 | Helsinki, Suomi |  |
| Voitto | Iso-Britannia Michael Sprott | Pistevoitto 3/3 | 10/10 | 23.3.2013 | Magdeburg, Saksa |  |
| Voitto | Unkari András Csomor | TKO | 1/6 | 21.3.2015 | Tallinna, Viro | 1.02 |
| Voitto | Georgia Beka Lobjanidze | TKO | 3/8 | 13.6.2015 | Vaasa, Suomi | 0.47 |
| Voitto | Saksa Franz Rill | Pistevoitto 3/3 | 12/12 | 19.12.2015 | Helsinki, Suomi | Euroopan nyrkkeilyliiton (EBU) mestaruus |
| Häviö | Ranska Johann Duhaupas | KO | 6/12 | 2.4.2016 | Helsinki, Suomi | 3.00, WBC-liiton Silver-MM titteli |
| Voitto | Saksa Konstantin Airich | KO | 1/8 | 10.9.2016 | Maarianhamina, Suomi | 0.49 |
| Voitto | Argentiina Gonzalo Omar Basile | TKO | 1/10 | 17.12.2016 | Helsinki, Suomi | 0.48 |
| Voitto | Venäjä Jevgeni Orlov | TKO | 6/10 | 17.6.2017 | Tallinna, Viro | 3.00 |
| Häviö | Iso-Britannia Dillian Whyte | Pistehäviö 3/3 | 12/12 | 28.10.2017 | Cardiff, Iso-Britannia | WBC-liiton Silver-MM titteli, 109–119, 109–119 ja 110–118 |
| Voitto | Valko-Venäjä Juryi Byh’autsou | Pistevoitto 2/3 | 8/8 | 17.3.2018 | Rakvere, Viro | 76–75, 76–75 ja 75–78 |
| Voitto | Valko-Venäjä Juryi Byh’autsou | Pistevoitto 3/3 | 6/6 | 11.8.2018 | Savonlinna, Suomi | 60–55, 58–57 ja 59–55 |
| Voitto | Saksa Erkan Teper | TKO | 8/12 | 29.9.2018 | Stuttgart, Saksa | IBF Intercontinental mestaruus |
| Häviö | Yhdysvallat Gerald Washington | KO | 8/10 | 13.7.2019 | Minneapolis Armory, Minneapolis, Yhdysvallat |  |
| Voitto | Brasilia Mateus Roberto Osorio | KO | 2/10 | 31.11.2019 | Narva, Viro |  |
| Voitto | Puola Adam Kownacki | TKO | 4/10 | 7.3.2020 | New York, Yhdysvallat | 1.08 |
| Voitto | Puola Adam Kownacki | TKO | 6/10 | 9.10.2021 | Las Vegas, Yhdysvallat |  |
| Häviö | Yhdysvallat Deontay Wilder | KO | 1/12 | 15.10.2022 | New York, Yhdysvallat |  |
| Voitto | Suomi Mika Mielonen | TKO | 3/8 | 5.8.2023 | Savonlinna, Suomi |  |
| Häviö | Iso-Britannia Anthony Joshua | KO | 7/12 | 12.8.2023 | Lontoo, Iso-Britannia |  |

Lähteet
-------

* Marttinen, Mikko: Kuninkuusluokka / Helenius jo nyt muita edellä.  *Fighter*, 4/2008, s. 10.  City Quartz Oy.
* Robert Helenius BoxRec.com.  (englanniksi)

### Viitteet

1. ↑  Nyrkkeilijä Robert Heleniukselle uusi nimi: "Nordic Nightmare" (Internet Archive) *Plaza.fi*.  3.9.2008.  Arkistoitu 24.5.2012. Viitattu 2.5.2014.
2. ↑  Maksimainen, Heini: Nyrkkeilijän puoliso Sandra Helsing: "En vaivaa Robertia kotiasioilla" *MeNaiset.fi*.  27.1.2011. Viitattu 2.5.2014.
3. ↑  Mitä ihmettä? Robert Helenius sai WBA-liitolta kummallisen tittelin – "Tämä tuli vähän yllätyksenä" *www.iltalehti.fi*. Viitattu 1.4.2020.
4. 1 2  Miettinen, Heikki: 90-vuotias Ilmo Lounasheimo: Helenius voittaa MM-tittelin *HS.fi*.  14.12.2010. Viitattu 2.5.2014.
5. 1 2  Nyrkkeilylegenda Holyfield ylisti Heleniusta
6. ↑  Nyrkkeilijä Robert Helenius haluaa seuraavaksi MM-otteluun – "Olisin valmis kolmen kuukauden sisällä" *Yle Urheilu*. Viitattu 13.10.2021.
7. ↑  ROBERT HELENITS"THE FINNISH BOXING"  20.11.2009. Flying Finn. Viitattu 19.12.2015.
8. ↑  Tony Halmeen nyrkkeilyura *www.voimalaitos.ws*. Viitattu 1.12.2019.
9. ↑  mtv3 Urheilu
10. ↑  Boxrec.com
11. 1 2  Kovin sitten GeeBeen.  *IS Urheilu*, 2010, nro 1.2. s. 3.
12. ↑  Helenius keräsi ja jakoi ylistystä, HS.fi, 22.8.2010, 24.11.2010
13. ↑  Helenius iski vakuuttavan tyrmäysvoiton *HS.fi*.  27.11.2010. Viitattu 28.11.2010.
14. ↑  Helenius tyrmäsi entisen maailmanmestarin! *mtv3.fi*.  2.4.2011. MTV3. Viitattu 2.4.2011.
15. ↑  Heleniuksen ottelu entistä maailmanmestaria vastaan lyöty lukkoon *iltalehti.fi*.  19.7.2011. Iltalehti. Viitattu 20.7.2011.
16. ↑  Uusiutunut käsivamma siirtää Heleniuksen ja ex-mestarin kohtaamista (Arkistoitu – Internet Archive), Yle urheilu, viitattu 14.6.2011
17. ↑  Helenius jahtaa isoja kaloja ja luopuu EU-vyöstä, Yle urheilu, 14.6.2011
18. ↑  Boxing Night: Helenius kohtaa EM-ottelussa Derek Chisoran
19. ↑  Heleniuksen käsivamma pelättyä lievempi *Helsingin Sanomat*.  5.12.2011. Viitattu 5.12.2011.
20. ↑  Helenius voitti Euroopan mestaruuden hajaäänin, HS.fi, 4.12.2011
21. ↑  Ring Ratings Update: Sorting Out The Bantamweights (Arkistoitu – Internet Archive), The Ring, 6.12.2011, Viitattu 8.12.2011
22. ↑  Heleniuksen leikkaus onnistui  20.1.2012. Iltalehti. Viitattu 20.1.2012.
23. ↑  Tässä on Robben seuraava vastustaja!  22.10.2012. Iltalehti. Viitattu 23.10.2012.
24. ↑  Helenius kävi hämärän rajamailla – voitti silti selvästi  11.11.2012. MTV3.fi. Viitattu 11.11.2012.
25. ↑  Helenius nousi WBO:n listalla - Klitshkon ykköshaastaja!  17.11.2012. Iltalehti. Viitattu 17.11.2012.
26. ↑  Robert Helenius putosi haastajalistalta - enää yksi kelpuuttaa!  22.7.2013. Ilta-Sanomat.  Arkistoitu 25.7.2013. Viitattu 25.7.2013.
27. ↑  Robert Helenius otti voiton tuomariäänin Iltasanomat.fi.  Arkistoitu 25.3.2013. Viitattu 25.3.2013.
28. ↑  Helenius jälleen sairaslomalle  3.4.2013. boxing.fi. Viitattu 16.5.2013.
29. ↑
30. ↑  Haluttiin salata 10 vuodeksi – IS esittelee Robert Heleniuksen "orjasopimuksen" sisällön *Ilta-sanomat*.  16.4.2015.  Arkistoitu 17.4.2015. Viitattu 16.4.2015.
31. ↑  Kenestä Klitshkolle haastaja? Heleniukselta kova lausunto *Ilta-sanomat*.  17.11.2014.  Arkistoitu 29.11.2014. Viitattu 17.11.2013.
32. ↑  Heleniuksen lakimies Kari Uoti: Sauerland-sopimus irtisanottu *Ilta-sanomat*.  13.2.2015.  Arkistoitu 13.2.2015. Viitattu 13.3.2015.
33. ↑  Sauerland uhkaa haastaa Robert Heleniuksen oikeuteen *Ilta-sanomat*.  13.2.2015.  Arkistoitu 16.2.2015. Viitattu 13.3.2015.
34. ↑  "Nordic Nightmaren" paluuvastustajaksi unkarilainen Andras Csomor *YLE Urheilu*.  13.3.2015. Viitattu 13.3.2015.
35. ↑  Oikeus hylkäsi vaatimukset Robert Heleniusta kohtaan - ottelee lauantaina *Iltalehti*.  19.3.2015. Viitattu 19.3.2015.
36. ↑  Robert Heleniuksella tyrmäävä paluu – ottelu ohi minuutissa! *MTV Urheilu*.  21.3.2015.  Arkistoitu 27.5.2015. Viitattu 27.5.2015.
37. ↑  Robert Helenius otteli jälleen pikavoiton! *YLE Urheilu*.  13.6.2015. Viitattu 13.6.2015.
38. ↑  "Suomalais-virolainen" Robert Helenius palasi Euroopan listalle *YLE Urheilu*.  14.7.2015.  Arkistoitu 15.7.2015. Viitattu 14.7.2015.
39. ↑  Haastaja kesti Robert Heleniuksen kyydissä täydet kahdeksan erää *MTV3.fi*.  15.11.2015.  Arkistoitu 17.11.2015. Viitattu 16.11.2015.
40. ↑  Joululahja suomalaiselle nyrkkeilyväelle – Robert Helenius vs. Erkan Teper *Urheilu-uutiset.com*.  17.9.2015.  Arkistoitu 8.12.2015. Viitattu 17.9.2015.
41. ↑  Heleniukselle murskaava pistevoitto - EM-titteli kotiin! *Iltalehti*.  20.12.2015. Viitattu 20.12.2015.
42. ↑  Robert Heleniuksen kohuottelu saamassa uusinnan *Iltalehti*.  29.12.2015. Viitattu 30.12.2015.
43. ↑  Sarlin, Christer: Robert Helenius luopuu EM-tittelistä – tähtäimessä maailmanmestaruus *Yle Urheilu*.  20.1.2016. Viitattu 20.1.2016.
44. ↑   (Arkistoitu – Internet Archive)
45. ↑  Heleniuksen "MM-ottelulle" kovaa ryöpytystä: Ei lähellekään *MTV Urheilu*.  8.2.2016.  Arkistoitu 5.5.2016. Viitattu 8.2.2016.
46. ↑  Olympialaiset jäävät väliin – Robert Heleniuksen isältä kritiikkiä HS:ssa: "Pienessä Suomessa se menee näin" *Ilta-Sanomat*.  6.6.2016.  Arkistoitu 7.6.2016. Viitattu 6.6.2016. fi-FI
47. ↑  Tyrmäys! Robert Helenius iski voiton alle minuutissa! *mtv.fi*.  Arkistoitu 13.9.2016. Viitattu 10.9.2016.
48. ↑  Helenius Airich live stream ilmaiseksi - Katso TV lähetys *livematsit.com*.  19.7.2016.  Arkistoitu 26.8.2016. Viitattu 13.8.2016.
49. ↑  Robert Helenius nousee kehään syyskuussa: "Näytän paremman version itsestäni" *iltalehti.fi*. Viitattu 2.8.2016.
50. ↑  Robert Helenius ja Team Sauerland selvittivät riitansa - yhteistyö alkaa uudestaan
51. ↑  Robbe Helenius iski pikavoiton! *mtv.fi*.  Arkistoitu 18.12.2016. Viitattu 17.12.2016.
52. ↑  Robert Helenius ja Sauerland-talli sopivat kiistansa *Ilta-Sanomat*.  18.10.2016.  Arkistoitu 19.10.2016. Viitattu 18.10.2016.
53. ↑  Robert Helenius ja Sauerland sopivat riitansa - yhteistyö alkaa uudelleen! *iltalehti.fi*. Viitattu 15.11.2016.
54. ↑  Helenius - Chisora live stream ilmaiseksi suorana netissä *Urheilua ilmaiseksi netissä - Livematsit.com tarjoaa ilmaiset suorat lähetykset!*.  3.3.2017.  Arkistoitu 4.3.2017. Viitattu 3.3.2017.
55. ↑  Robert Heleniuksen ja Dereck Chisoran ottelu siirtyy! *Ilta-Sanomat*.  16.5.2017. Viitattu 16.5.2017.
56. ↑  Kommentti: Mikä romahdutti Robert Heleniuksen suosion? Suomalainen urheiluyleisö ei anna anteeksi yhtä asiaa *Ilta-Sanomat*.  17.5.2017. Viitattu 18.5.2017.
57. ↑  Venäläisvastustaja väsähti – Robert Heleniukselle helppo voitto Tallinnassa *Ilta-Sanomat*.  17.6.2017. Viitattu 17.6.2017.
58. ↑  Helenius nousee kehään lokakuun lopussa – "Aion peitota kaikki vastustajat tielläni ylöspäin" *yle.fi*. Viitattu 15.10.2017.
59. ↑  Whyte - Helenius stream 28.10 - Dillian Whyte - Robert Helenius suorana! *Urheilua ilmaiseksi netissä - Livematsit.com tarjoaa ilmaiset suorat lähetykset!*.  21.10.2017.  Arkistoitu 24.10.2017. Viitattu 24.10.2017.
60. ↑  Christer Sarlin: Kommentti: Robert Helenius otti tietoisen riskin suuren ottelupalkkion takia – viime vuosien nukkuminen näkyi *Yle urheilu*.  29.10.2017. Viitattu 29.10.2017.
61. ↑  marko.enberg@media.fi: Robert Heleniuksella mystinen keuhkosairaus *Uusimaa*. Viitattu 10.3.2018.
62. ↑  Robert Helenius taisteli yhdellä kädellä – voitti tuomariäänillä! *mtv.fi*.  Arkistoitu 18.3.2018. Viitattu 17.3.2018.
63. ↑  Vaisu Helenius otti tärkeän voiton tuomarien yksimielisellä päätöksellä *yle.fi*. Viitattu 12.8.2018.
64. ↑  Helenius tyrmäsi Teperin – näin suomalaisjätti otteli voittoon *mtv.fi*.  Arkistoitu 30.9.2018. Viitattu 30.9.2018.
65. ↑  Robert Helenius tyrmättiin ensimmäisessä ottelussaan Yhdysvalloissa *yle.fi*.  15.7.2019. Viitattu 21.7.2019.
66. ↑  Robert Helenius iski tyrmäysvoiton – vastustajan videot herättävät lähinnä hilpeyttä
67. ↑  Robert Helenius pudotti pommin New Yorkissa: "Tiesin, että osuin häntä kovaa" *www.iltalehti.fi*. Viitattu 8.3.2020.
68. ↑
69. ↑
70. ↑
71. ↑  Mikko Marttinen: Robert Helenius iski musertavan voiton Las Vegasissa! *Ilta-Sanomat*.  10.10.2021. Viitattu 11.10.2021.
72. ↑  Tuomas Heikkilä: Robert Helenius saa jättiottelun ja elämänsä tilin! Vastassa pelätty tyrmäyskone *Ilta-Sanomat*.  17.8.2022. Viitattu 23.8.2022.
73. ↑  Halonen, Mika & Saarinen, Ossi & Sippola, Joel: Manageri: Avauserässä tyrmätty Robert Helenius on kunnossa – katso hurjat kuvat, miten Deontay Wilder iski suomalaisen kanveesiin  16.10.2022. Yle. Viitattu 16.10.2022.
74. ↑  Annika Hytönen: Video: Robert Helenius tyrmäsi Mika Mielosen karun näköisesti *Ilta-Sanomat*.  5.8.2023. Viitattu 8.8.2023.
75. ↑  Mikko Knuuttila: Nyrkkeilymoguli puolusti Robert Heleniuksen valintaa superotteluun – "Se isku olisi tyrmännyt hevosenkin" *Ilta-Sanomat*.  8.8.2023. Viitattu 8.8.2023.
76. ↑  Robert Helenius: Minulla on vielä annettavaa ainakin pariin otteluun *Yle Urheilu*.  17.8.2023. Viitattu 17.8.2023.
77. ↑  Siikarla, Siiri: Robert Helenius on kärynnyt doping­testissä *Helsingin Sanomat*.  26.8.2023. Viitattu 26.8.2023.
78. ↑  Robert Heleniuksen dopingkohusta uutta tietoa: Tällainen on dopingnäytteestä havaittu oikea aine *Yle Urheilu*.  3.11.2023. Viitattu 3.11.2023.
79. ↑  Robert Heleniuksen lapselle erikoinen nimi
80. ↑  Monica Ollas: Robert Helenius: avioero! | Seiska *Seiska.fi*.  25.10.2023. Viitattu 25.10.2023.
81. ↑  Valujev: Heleniuksessa ainesta maailmanmestariksi, HS.fi, 12.11.2010, 24.11.2010
82. ↑  Jouni Hokkanen, Nyrkki puhukoon puolestaan, Helsingin Sanomat 28.4.2011, sivu D 7
83. ↑  Marttinen, Mikko: "Heleniuksen pitäisi lopettaa – ei mitään mahdollisuutta maailman huipulle" *Ilta-Sanomat*.  8.5.2015.  Arkistoitu 10.5.2015. Viitattu 8.5.2015.

Kirjallisuutta
--------------

* Schildt, Saku: *Tuhannen ja yhden iskun tarinat*. Docendo 2021
* Kyrö, Tuomas: *Nyrkki – Kehässä Robert Helenius*. WSOY 2023

Dokumenttielokuvat
------------------

* Arhinmäki, Jussi: *Pohjolan painajainen*. 2011.

Aiheesta muualla
----------------

* Suhonen, Pete: Robert Helenius. Teurastajan poika, poliisin avomies ja pian Suomen suurin nyrkkeilijä? City.fi. 18.12.2009.
* Suhonen, Pete: Ammattinyrkkeilijä Robert Helenius löysi syyllisen raskaansarjan alennustilaan – ja filosofian Suomen Kuvalehti. 25.10.2012.
* Arto Nyberg -TV-ohjelma: Robert Helenius, pohjoinen painajainen YLE:n Elävä arkisto. 21.11.2010.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Yhdysvallat

 |

 |